:
הרצאת הרב חנן פורת זצ"ל בכנס נשים
על בכי חנה ורחל אמנו בהפטרה של יום ב' של ראש השנה
חלק א' 
תפילה, בכיית חנה והתעוררות הנשים
פתיחה: ענווה מול הציבור והתעוררות נשים
כמעט הייתי מבקש לומר, כמו בתפילתו של שליח הציבור לפני חזרת הש"ץ: "הנני העני ממעש, נרעד ונפחד" מהמעמד. בשעה שעברה הייתי בשיעור לבנים. גם שם, צריך לומר, היה ציבור גדול והאנשים ישבו אפילו על הרצפה. אבל כנראה שהתקיים "ואת עלית על כולנה".
וזה בוודאי לא לכבודי ולא לכבוד בני אבא,  אלא באמת מפני שיש התעוררות כזאת של נשים שהולכות כביכול לדרור כמו האישה הגדולה משונם,  עליה כתבתי לא מכבר, שהולכת אל אלישע בחודש ובשבת, ולעיתים גם ביום שלא חודש ולא שבת.
התופעה הזאת הייתה מאז ומתמיד בישראל. והנביאה נראתה כשהיא נצבת פתח אוהל מועד, קיבלה ביטוי מיוחד שאינני יודע אם היה כדוגמתו אי פעם בתולדות ישראל בדור האחרון. ואני מבקש, בהמשך הדברים, לדבר על התופעה הזאת ולנסות להבין מה מסתתר מאחוריה, מלבד הזכות האישית של כל אחת ואחת שבאה ומבקשת תורה ואמונה.
פסוקי הנחמה מירמיהו ותפילה לשלום ההתיישבות
אני מבקש לפתוח בפסוקים היקרים והלוכדים את הלב, שמדברי הנחמה של ספר ירמיהו, אותם פסוקים שקראנו אותם בראש השנה,  והם יפהפיים לכל הימים הנוראים, יפהפיים במיוחד לימים הנוראים שבהם אנו מצויים. לא רק הימים האלה שבין ראש השנה ליום הכיפורים, אלא כל התקופה הזאת, על כל מוראותיה, על כל חרדותיה, על כל ניסיונותיה, משבריה, וגם אתגריה. המבחנים והאתגרים שבהם חסדי השם נראים.
ודווקא משום כך, אני מוצא לנכון, לפני שאנחנו פותחים בעיונים עצמם, והזמן מאוד מצומצם, מקווה שנצליח ויהיו הדברים מבחינת "מועט המחזיק את המרובה", אני רוצה לפתוח לפניכם בתפילה. תפילה שהומה בלבותיהם בעצם כמעט כל אחד ואחת ממאמינים שמבקשים כבוד לעמך, שמחה לארצך, ששון לעירך, ולבם הומה בימים אלה ומבקש כנגד הגזרות שהם מתרגשות לבוא על אחינו היושבים ביהודה, שומרון, ובחבל עזה, ובמיוחד אנשי גוש קטיף וצפון השומרון, שמבקשים חס וחלילה לעקור אותם מביתם ומגרשם ומאדמתם.
כוח תפילתן של נשים ולימוד מחנה
כלל גדול לימדו אותנו חכמים, שריבונו של עולם לא ימאס תפילת רבים. ואינה דומה תפילת היחיד לתפילת רבים. ואינה דומה גם תפילת הרבים בכל שאר ימות השנה לתפילה שנאמרת בין ראש השנה ליום הכיפורים. "דרשו ה' בהמצאו, קראוהו בהיותו קרוב" - אלו הימים שבין ראש השנה ליום הכיפורים, כדברי הגמרא במסכת יבמות.
ולכן אני חושב, שתפילת רבים, כן כן, גם רבות, אנא,  לא נזלזל חלילה בכוח זה של כוח תפילתן של נשים! שדווקא מפני שליבן, לב אישה, ודמעתה מצויה, שערי דמעות לא ננעלים לפניהם. וכפי שנלמד מתפילתה של חנה, שגם את פסוקיה קוראים בראש השנה.
ומחנה ממרת נפש, ותתפלל על ה' ובכה תבכה, ומחנה אנחנו לומדים את ההלכות הגדולות של התפילה, ביטוי מופלא יש בגמרא במסכת ברכות: "כמה הלכתא גברוותא איכא למשמע מהני קראי דחנה". כמה הלכות, כמו שהיית אומר, גדולות, אפשר ללמוד מאותם פסוקים של חנה.
חנה היא מלמדת אותנו הלכות תפילה. וממנה אנחנו לומדים: "רק חנה היא מדברת על לבה" - מכאן למתפלל צריך שיכוון לבו. "רק שפתיה נעות" - מכאן למתפלל שצריך שיחתוך בשפתיו. "וקולה לא ישמע" - מכאן למתפלל שאסור שיגביה קולו. את ההלכות האלה לומדים כל הגברים, כל תלמידי החכמים והצדיקים מחנה, אם שמואל. ללמדך המעלה הגדולה של תפילת נשים.
קריאת התפילה לשלום ההתיישבות
ולכן אני רוצה לקרוא בפניכם מבחר הדברים, תפילה לשלום ההתיישבות, שזכיתי נכון... הרבה... סערת נפש, והיא באמת זכתה גם להסכמתם של הרבנים החשובים, כמו הרב דרוקמן, הרב שלמה אבינר, הרב יעקב אריאל, הרב חנניה כהן ועוד. ורבי מרדכי אליהו אף ביקש לומר אותה ב"אלוקי נצור".
ועכשיו לאחרונה יצאה בהוצאת מכון מאיר, בהוצאה מרהיבת עין. ובאמת אני רוצה לזכות אתכן לשאוף כציבור בכל מקום שאפשר לומר את התפילה הזאת ליד התפילה לשלום המדינה בעת תפילת יום הכיפורים. וזו לשון התפילה, ואתם תענו אמן:
"אבינו שבשמים, צור ישראל וגואלו, ברך את בניך אוהביך היושבים בכל מרחבי ארץ קדשך, ומחוננים את עפרה מנגב ועד גולן ומירדן עד ים. ובהם בניך היקרים הנאחזים במסירות ובהתמדה בחבלי יהודה, שומרון וחבל עזה.
אבינו מלכנו, השב שבות עמו ומשיב בנים לגבולם, אנא, חזק את רוחם ואמץ את לבם לעמוד איתן נוכח אויבינו הקמים עלינו לבקש את נפשנו. וְהָפֵר כָּל הַחוֹשְׁבִים עֲלֵיהֶם רָעָה, לַעֲקוֹר אותם מִנַּחֲלָתָם, מהרה הפֵר עצתם וקלקל מחשבתם, למען יחלצון ידידיך ויהיו על הֶבְטַח בְּאַרְצָם.
ריבונו של עולם, הודה ששיש לך אהובים בעולמך, וקים בנו את הדבר שהבטחתנו על ידי עמוס נביאך: 'וּנְטַעְתִּים עַל אַדְמָתָם וְלֹא יִנָּתְשׁוּ עוֹד מֵעַל אַדְמָתָם מֵעַתָּה וְעַד עוֹלָם'."
גם הביטוי המיוחד הזה: "ריבונו של עולם, הודה שיש לך אהובים בעולמך", הוא לא איזה המצאה שפתית. הביטוי מופיע בגמרא במסכת תענית, שם מסופר על נקדימון בן גוריון שהתפלל שיירדו גשמים ועלו רגלים, והתעננו ענני המים. הגמרא מספרת שמה שהוא נכנס לבית המקדש שהיה אז קיים, מתעטף כשהוא עצוב ועמד לפניו בתפילה ואמר: "ריבונו של עולם, הודע שיש לך אהובים בעולמך". תגלה! בתפילת יום הכיפורים יש באחד הפיוטים: "תגלה לכל אהבתך".
וכאן אנחנו אומרים באופן מיוחד, לא רק על עצמנו, אלא בראש ובראשונה, באמת, על האנשים שהגזירה הזאת מרחפת על ראשם, כל זמן שאני חושב ומתמלא צמרמורת. עובדי אדמה, דבקים בארץ ישראל, מוסרים נפשם למענה מול כל הקסאמים והפצמ"רים, משכימים ומעריבים בבתי כנסת, תינוקות של בית רבן... ריבונו של עולם, הודע שיש לך אהובים בעולמך! ותגלה לכל את אהבתם, ובבשעה שמקוננת הגזירה המרחפת על ראשם, והם יזדקפו את קומתם, ויחזקו את ידיהם, וירשו את הבית על אדמתם.
נבואת ירמיהו: בכי רחל אמנו
בדיוק עליהם ועל שיקומם ועלינו כולנו נושאת רחל אמנו, שהיא בעצם בת דמותה של כנסת ישראל. תפילת רחל ותיקון רחל, רחל האם היא גם הבואה של כנסת ישראל כולה, על פי מסורת חכמים, ובעיקר תורת הסוד. ועליהם היא נושאת תפילה, ו... "קול ברמה נשמע נהי בכי תמרורים".
הדברים האלה קראנו כאמור בראש השנה, והדף נמצא לפניכם. אז מתוך נבואת הנחמה הגדולה של ירמיהו, אני רוצה לקרוא באמת מן הפסוקים הללו, פסוק ט"ו, ולהעיר כמה דברים על קצה המזלג:
"כֹּה אָמַר ה' קוֹל בְּרָמָה נִשְׁמָע נְהִי בְּכִי תַמְרוּרִים רָחֵל מְבַכָּה עַל בָּנֶיהָ מֵאֲנָה לִנָּחֵם עַל בָּנֶיהָ כִּי אֵינֶנּוּ. כֹּה אָמַר ה' מִנְעִי קוֹלֵךְ מִבֶּכִי וְעֵינַיִךְ מִדִּמְעָה כִּי יֵשׁ שָׂכָר לִפְעֻלָּתֵךְ נְאֻם ה' וְשָׁבוּ מֵאֶרֶץ אוֹיֵב. וְיֵשׁ תִּקְוָה לְאַחֲרִיתֵךְ נְאֻם ה' וְשָׁבוּ בָנִים לִגְבוּלָם. שָׁמוֹעַ שָׁמַעְתִּי אֶפְרַיִם מִתְנוֹדֵד יִסַּרְתַּנִי וָאִוָּסֵר כְּעֵגֶל לֹא לֻמָּד הֲשִׁיבֵנִי וְאָשׁוּבָה כִּי אַתָּה ה' אֱלֹהָי. כִּי אַחֲרֵי שׁוּבִי נִחַמְתִּי וְאַחֲרֵי הִוָּדְעִי סָפַקְתִּי עַל יָרֵךְ בֹּשְׁתִּי וְגַם נִכְלַמְתִּי כִּי נָשָׂאתִי חֶרְפַּת נְעוּרָי. הֲבֵן יַקִּיר לִי אֶפְרַיִם אִם יֶלֶד שַׁעֲשֻׁעִים כִּי מִדֵּי דַבְרִי בוֹ זָכֹר אֶזְכְּרֶנּוּ עוֹד עַל כֵּן הָמוּ מֵעַי לוֹ רַחֵם אֲרַחֲמֶנּוּ נְאֻם ה'. הַצִּיבִי לָךְ צִיֻּנִים שִׂמִי לָךְ תַּמְרוּרִים שִׁיתִי לִבֵּךְ לַמְסִלָּה דֶּרֶךְ הָלָכְתְּ שׁוּבִי בְּתוּלַת יִשְׂרָאֵל שׁוּבִי אֶל עָרַיִךְ אֵלֶּה. עַד מָתַי תִּתְחַמָּקִין הַבַּת הַשּׁוֹבֵבָה כִּי בָרָא ה' חָדָשָׁה בָּאָרֶץ נְקֵבָה תְּסוֹבֵב גָּבֶר".
נחתום את הקריאה עד כאן, בבשורה הפמיניסטית הזאת של "נקבה תסובב גבר", ועליה נעמוד בהמשך.
החיבור הפשוט אל פסוקי התנ"ך והקול ברמה
ברשותכם, משהו ואני אומר, שוב, תמיד אנחנו מרגישים עצמנו קטנים מול עוצמתם של הפסוקים, והדברים שאנו אומרים הם מבחינת הערהכאילו שמשמשת רקע לקריאה של הדברים כמות שהם. דעו לכם שעיקר לימוד תנ"ך ובכלל, לימוד תורה – זה להתחבר אל הפסוקים. להיכנס אליהם.
הפירושים, ההסברים, הרקע – זה מבחינת עיון תפילה. כמו עיון תורה, עיון שמקדים. אבל העיקר זה החיבור כמות שהוא. בחסידות אומרים על הפסוק שנאמר בנוח: "בֹּא אַתָּה וְכָל בֵּיתְךָ אֶל הַתֵּבָה" - שאדם קורא תיבה בתורה, הוא צריך להיכנס אליה הוא וכל ביתו. "בא אתה וכל ביתך". כך אמר, אחד הדברים שגילה ר' מורדכי מליבביץ'. היה שם איזה מתנגד כזה, מפקפק, אז הוא אומר: "אבל מה לעשות אם התיבה קטנה ואני גדול?"  ענה לו ר' מרדכי: "מי שחושב שהוא יותר גדול מהתיבה, אין לנו עסק איתו". "בוא אתה וכל ביתך אל התיבה".
"קול ברמה נשמע נהי בכי תמרורים". בכייתה של רחל "בתימורים" נשמעה... שימו לב, לא כתוב "בָּרָמָה", אלא "בְּרָמָה". מי שמתרגם, יונתן: "קול ברומא אשתמע". דהיינו... הנה זה מובא: תרגום יונתן: "קול ברומא אשתמע, בְּרוֹם הֲלָא בְּרוֹם עָלְמָא" - במופשט של עולם.
מכאן גם למדנו מאיפה נושאת רחל قולה, לא מדובר פה על העיר הרמה. אילו היה מדובר בה, היה צריך להיות כתוב "קול בָּרָמָה", דהיינו "בָּ-רמה", שזה שמה של העיר המקראית. אבל נשאיר את הדברים, חברי הטוב ד"ר יואל אליצור, איש עפרה, שאף על פי שהוא איש עפרה, ובימים ראשונים היו סבורים שמקום קבר רחל – כמו כמה וכמה עשרות, עשרות מחקרים מודרניים שמבקשים לקבוע אותה מצפון לירושלים – "אחרי שובי ניחמתי", כי הוא בעצמו חזר ואמר: קבר רחל – מקומו מונח. זוהי המסורת הנכונה יותר. לא רק בגלל המסורת, אלא גם בגלל הניסוח בפסוקים. וכך הוא גם דחה את הפרשנות שלפיה "קול ברמה" מלמד על העיר רמה, ולא העיר רמה - רם, שלמדנו מצפון לירושלים, אלא "קול בְּרָמָה".
הביטוי הזה "קול בְּרָמָה" מאפיין את הבכי שמצוין כאן בבכייה של רחל אימנו. כי הלא יש לשים לב בכי וצעקת כאב שנאמרת בשקט, ובדממה - יש לה כוח גדול בשמים. "לְךָ דֻמִיָּה תְהִלָּה".
הרבי מקוצק אומר על הכתוב בספר תהילים: "כִּי הֶחֱרַשְׁתִּי בָּלוּ עֲצָמָי בְּשַׁאֲגָתִי כָּל הַיּוֹם". יש פה ודאי ביניכם אומרות תהילים, נכון? איזה פרק זה בתהילים, אגב? "כי החרשתי בלוי עצמי בשאגתי כל היום". פרק ל"ב בתהילים. שראוי להדגיש כי על פי מסורת הגאון מווילנה, הפרק הזה, פרק ל"ב בתהילים, הוא הפרק שנאמר ביום הכיפורים. זה שיר של יום, ביום הכיפורים. שימו לב, פרק ל"ב בתהילים, שמתחיל במילים: "אַשְׁרֵי נְשׂוּי פֶּשַׁע כְּסוּי חֲטָאָה, אַשְׁרֵי אָדָם לֹא יַחְשֹׁב ה' לוֹ עָוֺן וְאֵין בְּרוּחוֹ רְמִיָּה. כִּי הֶחֱרַשְׁתִּי בָּלוּ עֲצָמָי בְּשַׁאֲגָתִי כָּל הַיּוֹם".
עונה על זה החריף שבחסידות,  הרבי מקוצק: יש צעקה שנשמעת למרחוק, בקול רם. ויש צעקה פנימית, צעקה שנשמעת בשתיקה מבפנים, ודווקא היא שוברת את כל הגוף. ועל זה אומר דוד המלך: "כִּי הֶחֱרַשְׁתִּי" - "בָּלוּ עֲצָמָי". איך "החרשתי" ו"שאגתי"? איך זה יכול להיות בנוי יחד? אלא זאת, אומר הסבא מקוצק: צעקת הדממה. "כי החרשתי בלו עצמי בשאגתי כל היום". אבל כאן, אצל רחל אימנו, אנחנו דווקא שומעים "קול בְּרָמָה". הקול הזה הוא לא קול שקט. הוא קול שעולה ומיטלטל. "נהי בכי תמרורים". תמרורים, הכוונה היא, כפתור תמרור, שמתמר ועולה.

חלק ב': 
מהות הבכי כפעולה ושיבת בנים לגבולם
פתיחה: הבכי כפעולה תפקודית
מדוע אם כן נהי בכי תמרורים? הלוא כבר אמרנו שחנה היא מדברת על לבה, רק שפתיה נעות וקולה לא ישמע. למה צריך לצעוק? הרי הקדוש ברוך הוא עונה ל... דוברים, לוחשים על דלותם בלחש. מה, כפתאטיס הרע לא נשמע? מדוע נהי בכי תמרורים? קול של יתרומם ויעלה?
חברות יקרות, צריך להבין ולדייק. אני אומר שוב, העיקר זה לבוא אל התיבה, אבל לפעמים כשתהיי לפתע בוחנת את הפסוקים, אתה מגלה את המעמקים שלהם, האמיתות שלהם. וזה נותן לך אחר כך מבט חדש גם על הקריאה הפשוטה.
הפסוק אומר: לאחר בכייתה של רחל, "כֹּה אָמַר ה': מִנְעִי קוֹלֵךְ מִבֶּכִי וְעֵינַיִךְ מִדִּמְעָה, כִּי יֵשׁ שָׂכָר לִפְעֻלָּתֵךְ נְאֻם ה' וְשָׁבוּ מֵאֶרֶץ אוֹיֵב. וְיֵשׁ תִּקְוָה לְאַחֲרִיתֵךְ נְאֻם ה' וְשָׁבוּ בָנִים לִגְבוּלָם".
נעמוד קצת על הלשון הקשה: "כִּי יֵשׁ שָׂכָר לִפְעֻלָּתֵךְ". איזו פעולה אנחנו מדברים? מהי פעולתה של רחל, עליה עונה הקדוש ברוך הוא: "טוב, טוב, יש שכר לפעולתך"? אז ידועה מסורת חכמים על כך שרחל מסרה את הסימנים ללאה, וכתוצאה מכך שמסרה את הסימנים, כדי שלאה לא תתבייש, אומר לה הקדוש ברוך הוא: "יש שכר לפעולתך". זאת דרשה נפלאה. אבל מהו פשוטו של מקרא? מה הייתה הפעולה? הבכי. "יֵשׁ שָׂכָר לִפְעֻלָּתֵךְ" – פעולת הבכי.

הבכי כמנגנון פונקציונלי ומעורר רחמים
"מִנְעִי קוֹלֵךְ מִבֶּכִי וְעֵינַיִךְ מִדִּמְעָה, כִּי יֵשׁ שָׂכָר לִפְעֻלָּתֵךְ". תסכימו איתי שלקרוא לבכי בשם "פעולה", זה נשמע קצת מוזר. היום אנחנו קצת הורגלנו, למשל, כשמדריך הולך עם החניכים שלו, אז הוא נותן להם "פעולה". כמו שאנחנו אומרים בבני עקיבא: "הולכים לפעולה". גם כן מילים קצת מוזרות. אבל לדבר על בכי?  נניח הולכת אשתי היקרה, ואתן הולכות חברות, "אנחנו הולכות לעשות פעולה". מה? "הולכות לשדה בוכים לבכות". הוא זה שנקרא "פעולה"?
אתה לומד מכאן שהבכי הוא פעולה. התפילה היא עבודה, והבכי הוא פעולה. אני מרגיש את עצמי, כאילו שלא במקומי ללמד נשים מהי פעולת הבכי. אבל מה שאני מבקש לומר הוא, שדווקא נשים, ובמיוחד אלה שכבר זוכות, כפי שאני רואה כאן רבות, לגדל ילדים, יודעות שהבכי, ובמיוחד אצל תינוקות, הוא פעולה.
הבכי הוא אינו רק ביטוי של צער, של כאב. הבכי הוא פונקציונלי, תפקודי. התינוק רוצה למשוך תשומת לב, שירדימו אותו, או מכיוון שהיא רעב, או מכיוון שלא נוח לו והוא צמא, הוא מתחיל לבכות. האמא ניגשת, גוחנת לעריסתו, נותנת לו את הציצי, וישר ככה, צ'יק! הבכי הופך להיות חיוך.
פה אנחנו אומרים: "איזה ארטיסט הילד הזה". הוא בכלל לא ארטיסט. הוא בכה כדי לעורר תשומת לב. הבכי פעל את פעולתו, הביא את אימו להתקרב אליו – והוא צוחק. הבכי הוא פעולה. שיש לו תפקיד – לעורר תשומת לב, לבטא את הצעקה שתפעל ניסים.
התעוררות מלמטה וקיבוץ נידחים
הבכי של רחל הוא בכי פונקציונלי, תפקודי. ומהו תפקידו? ראשית כול, לעורר את ריבונו של עולם ולומר לו: "האם ככה תזניח אותי? האם ככה תעזוב אותי לנפשי?" והקדוש ברוך הוא, שהכול גלוי וידוע לפניו, רוצה שיתעוררו הרחמים מלמטה למעלה.
כמו שקראנו בהפטרה לפני שבועיים, שהקדוש ברוך הוא הופקדה חומותיה של ירושלים: "עַל חוֹמֹתַיִךְ יְרוּשָׁלַם הִפְקַדְתִּי שֹׁמְרִים כָּל הַיּוֹם וְכָל הַלַּיְלָה... הַמַּזְכִּרִים אֶת ה' אַל דֳּמִי לָכֶם". אל תשתקו. למה? וההמשך מדהים: "וְאַל תִּתְנוּ דֳמִי לוֹ, עַד יְכוֹנֵן וְעַד יָשִׂים אֶת יְרוּשָׁלַם תְּהילָּה בָאָרֶץ". כאילו אומר הקדוש ברוך הוא: "שמתי אתכם בתור שעון מעורר, שלא רק תרגישו את חוסר הרחמים, אלא תעירו אותי!"
וכי באמת ריבונו של עולם לא ישן ולא ינום? האם הוא צריך שמישהו יעורר אותו? "אַל תִּתְנוּ דֳמִי לוֹ"? כן, הוא צריך. כי הוא רוצה לראות שאנחנו מתעוררים ומעוררים, באתערותא דלתתא – בהתעוררות מלמטה. שימו לב לביטוי הזה, הוא ביטוי המפתח לכל מה שאנחנו עומדים לומר כאן.
"אַל תִּתְנוּ דֳמִי לוֹ". רחל בבכייה מעוררת רחמי שמיים, ולכן "יֵשׁ שָׂכָר לִפְעֻלָּתֵךְ" – כי זוהי פעולה. אבל יש עוד פונקציה אחת, שגם נובעת מזה, בבכייתה של רחל. יש ביטוי נפלא של הרב קוק זצ"ל באגרות הראיה: "בכי רחל המקבץ נידחים, כקול שופר המקבץ נידחים". כמו קול שופר, בשופר גדול יתקע, ומהאופק יבואו האובדים, כמו שאנחנו אומרים בפסוקים בישעיהו: "וְהָיָה בַּיּוֹם הַהוּא יִתָּקַע בְּשׁוֹפָר גָּדוֹל, וּבָאוּ הָאֹבְדִים בְּאֶרֶץ אַשּׁוּר וְהַנִּדָּחִים בְּאֶרֶץ מִצְרָיִם".
קול השופר תפקידו לעורר את הלבבות ולקבץ את הנידחים. שהתקיעה היא תקיעה שמקבצת, שמכנסת. וגם תקיעת שופר מופיעה ביובל, ביום הכיפורים. "וְשַׁבְתֶּם אִישׁ אֶל אֲחֻזָּתוֹ וְאִישׁ אֶל מִשְׁפַּחְתּוֹ תָּשֻׁבוּ". הן תקיעת השופר. בכייתה של רחל מקבצת נידחים.
מי שאוזניו כרויות, הילד שהלך למרחקים, נודד אי שם, אם כתוצאה מצרות וייסורים, וגם מלהיות במשברים, אם סתם ככה נודד, כמו בימינו על גדות האמזונס או שם בביג באר של הודו . אם אוזניו כרויות, באיזשהו מקום הוא שומע את בכייתה של רחל. אם הבוכייה עדיין, ואתה כאן – שוב הביתה חבירה, אם הבוכייה מגלה כי השכינה עדין... שובו הביתה! האם אינך שומע את הקול של אמא?
נמצא שהבכי הזה של רחל, פה והיפוך – התינוק בוכה כדי שהאמא תשוב אליו, האמא בוכה כדי שהילדים יחזרו אליה. ולכן זאת פעולה! "יֵשׁ שָׂכָר לִפְעֻלָּתֵךְ" – הקול המעורר כלפי שמיים, והקול המעורר את כל הילדים לשוב הביתה.
קול בכייתה של רחל מיוחד כי הוא מיועד לחדור ולהגיע אל הנידח שבנידחים. ושימו לב ללשון המיוחדת בתנ"ך: "רָחֵל מְבַכָּה עַל בָּנֶיהָ, מֵאֲנָה לִנָּחֵם עַל בָּנֶיהָ כִּי אֵינֶנּוּ". איך היה צריך להיות כתוב בלשון מסודרת? "על בניה כי אינם", הרי בלשון רבים אנחנו עוסקים. למה "עַל בָּנֶיהָ כִּי אֵינֶנּוּ"?
כי לרחל אימנו אכפת מכל אחד ואחד! כל בן ובן הנידח. איש לא נעדר! יוסף, ובנימין בן צאני... אכפת לה מכל ילד. "עַל בָּנֶיהָ כִּי אֵינֶנּוּ". והפרק הזה דרך אגב עוסק בעיקרו בבני אפרים. הלא אפרים הוא כול שבטי ישראל. גם בניה של לאה, הלא הם באים מכוחה של רחל. ולכן אימא רחל קוראת לכם, אימא רחל בוכה בוחלת לכם. "מֵאֲנָה לִנָּחֵם עַל בָּנֶיהָ כִּי אֵינֶנּוּ". דווקא הפשוט.
"כִּי יֵשׁ שָׂכָר לִפְעֻלָּתֵךְ... וְשָׁבוּ מֵאֶרֶץ אוֹיֵב... כולם ישובו". ריבונו של עולם כביכול בזכותה של רחל לא יתן, וחשב מחשבות לבלתי ידח ממנו נידח. וכך גם: "וְיֵשׁ תִּקְוָה לְאַחֲרִיתֵךְ נְאֻם ה' וְשָׁבוּ בָנִים לִגְבוּלָם".
חוויה אישית: השיבה לכפר עציון והשיחה עם הקצין הבכיר
אני חייב לומר לכם חוויה אישית. זכיתי לעלות, לשוב הביתה לכפר עציון, בית האבות שלי, מנחלת השחרור, לשוב לשם לאחר 19 שנה, לאחר מלחמת ששת הימים. ובדרך, היום הראשון של העלייה לכפר עציון, היינו ימים ספורים לפני ראש השנה תשכ"ח, שלושה חודשים בסך הכל אחרי מלחמת ששת הימים, עצרנו ליד קבר רחל, ואחד החברים שלנו, שאביו נפל בקרב האחרון בגוש עציון, קרא את הפסוקים הללו.
ומאז אני לא אשכח זאת. כשהוא קרא אותם, בפשטות: "קֹול בְּרָמָה נִשְׁמָע נְהִי בְּכִי תַמְרוּרִים... ורחל מבכה על בניה... ודבר ה' שאומר: 'מה לך יותר לבכות? למה אמא הזאת בוכה כל החיים? כֹּה אָמַר ה': מִנְעִי קוֹלֵךְ מִבֶּכִי וְעֵינַיִךְ מִדִּמְעָה, כִּי יֵשׁ שָׂכָר לִפְעֻלָּתֵךְ נְאֻם ה' וְשָׁבוּ מֵאֶרֶץ אוֹיֵב, וְיֵשׁ תִּקְוָה לְאַחֲרִיתֵךְ נְאֻם ה' וְשָׁבוּ בָנִים לִגְבוּלָם'"."
כשקראנו את הפסוקים הללו,  הרגשתי משהו מיוחד, בחוויה אולי חד-פעמית בחיים, שהפסוקים האלה נכתבים עלינו, כאן ועכשיו! הנה, עכשיו אנחנו שומעים, את הקדוש ברוך הוא – יש ביטוי בדברי חכמים: "הקדוש ברוך הוא מכתיב עלינו", כותב עלינו, מלהיב עלינו! "ושבו בנים לגבולם". אנחנו, בכפר עציון, קומץ קטן של חבר'ה, אחרי 19 שנה, בכברת ארץ אחת, בדרך אפרת בית לחם, מקיימים את דבר ה' מוחים את דמעותיה של רחל, ומבשרים: "ושבו בנים לגבולם".
ומאז שרתה הרגשתי, אני וחבריי, שבעצם מה שאנחנו מרגישים כאן, קבוצה קטנה, בכברת ארץ אחת, במשך 19 שנה, כך נרחיב את זה פי עשרה, פי מאה, פי אלף, פי מיליון! נקבל הרגשה של עם שלם, של ארץ שלמה, במשך 2000  שנה. שיהודים מברזיל, מאמריקה, מרוסיה, מאתיופיה, ומפולין, בבכי יבואו ובתחנונים אובילם, כמו שאומר הכתוב בירמיהו, שומעים את קולה של רחל אימנו, שלשונה רך, בכייתה של רחל המקבץ נידחים, ושבים הביתה אל ארץ ישראל, ושבים הביתה בארץ ישראל, "וְשָׁבוּ בָנִים לִגְבוּלָם". מה שנקרא, ": שׁוּבִי בְּתוּלַת יִשְׂרָאֵל, שׁוּבִי אֶל עָרַיִךְ אֵלֶּה".
ומאז, מה אוכל לומר לכן?  אולי אני כזה תמים ונאיבי, אני לא יכול להבין. אספר את זה, מוזר אולי. סיפור ריאלי, לפני פחות משבועיים, הייתה לנו פגישה עם קצין צבא בכיר ביותר, מן האנשים המפורסמים. ומאחר ועסקנו אתו בסוגיות השונות שעל הפרק: הביטחונית, ומבחינה מדינית, ואני מאוד מקווה שהצבא לא יתרגל לקרוע את עצמו ולנפץ את כל אמונותיו. שאלתי אותו, כמובן בדיסקרטיות: "איפה אתה עומד להתפלל בראש השנה?"  הוא נעלב ממש מן השאלה, ואמר: "מה, אתה חושב שאני לא יהודי? בטח שאני מתפלל בראש השנה!" שאלתי אותו: "האם אתה יודע מה קוראים בהפטרה?" ידע! ביום הראשון, ביום השני, ידע טוב מאוד מה היה הדבר בעיניו. כי יש שם עוד אנשים יודעים חשובים במנהל שלהם.
ואז שאלתי אותו: "תגיד לי, איך אתה יכול לקרוא את הפסוקים: 'מִנְעִי קוֹלֵךְ מִבֶּכִי וְעֵינַיִךְ מִדִּמְעָה... וְשָׁבוּ מֵאֶרֶץ אוֹיֵב, וְשָׁבוּ בָנִים לִגְבוּלָם', ובאותה שעה לעסוק בתכנון עקירת הבנים מגבולם?! מה, הוויכוח שלך הוא איתי? הוויכוח שלך הוא עם ירמיהו הנביא! אם ריבונו של עולם שומע ומבשר 'ושבו בנים לגבולם', או שתכנס לבית הכנסת כדי לא לשמוע את הפסוקים בשעה שקוראים אותם, או שתסיק את המסקנות!" כמובן שהוא לא ענה לי על השאלה הזאת, אבל הרגשתי שהדברים נגעו ללבו.
אנחנו נתבעים, כל מי ששומע את הקול הזה של "ושבו בנים לגבולם", "וְשָׁבוּ בָנִים לִגְבוּלָם" בכל המשמעויות, בכל המובנים: לארץ ישראל, ובארץ ישראל, ולשורשיהם, ולאמונתם – זה המהלך האלוקי הגדול של שיבת ציון. כך הבנתי את הביטוי. אבל יש מי שמורח אותו. זה הלב, זה הגרעין של הפסוקים הללו. לא רק ההבטחה האלוקית הקיימת ועומדת. הרי היא קיימת ועומדת, והיא יכולה לבוא גם בייסורים וגם בעל כורחנו, כמו שאומר הכתוב בספר יחזקאל: "חַי אָנִי נְאֻם אֲדֹנָי ה' אִם לֹא בְּיָד חֲזָקָה וּבִזְרוֹעַ נְטוּיָה וּבְחֵמָה שְׁפוּכָה אֶמְלוֹךְ עֲלֵיכֶם". גם זה פסוק שנאמר על הגאולה. אבל הגמרא בראש השנה אומרת: לא כדאי לשים את הפסוק הזה "ובחמה שפוכה". אם אנחנו לא רוצים "בחמה שפוכה", אם אנחנו לא רוצים מניסיונות נוראים, צריכה להיות התעוררות מלמטה. ומה ביטויה של התעוררות מלמטה? בכייתה של רחל. הפעולה של הציפייה, של הכאב, של הנהייה הגדולה, שמיד נראה היא באה לידי ביטוי גם למעשה. אני מרשה לעצמי, אני יודע שפגעתי בזמנים, אבל עוד כמה דקות, כי התחלנו קצת מאוחר, אז לפחות נסיים את השאלה הזאת.
הַבֵּן יַקִּיר לִי אֶפְרַיִם: מסימן שאלה לסימן קריאה
שימו לב: אחרי דבריה של רחל, "נְהִי בְּכִי תַמְרוּרִים" – בואו נראה את המילה "תמרורים" פעם נוספת. אבל לפני כן, הבית הבא: כולכם מכירים את הפסוקים: "הֲבֵן יַקִּיר לִי אֶפְרַיִם". כך קראנו ב"זכרונות" של ראש השנה: "הֲבֵן יַקִּיר לִי אֶפְרַיִם". מה זה "הֲבֵן יַקִּיר לִי אֶפְרַיִם"? מה זה ה-ה' הזאת, "הֲבֵן יַקִּיר לִי אֶפְרַיִם"? כאילו ה' הידיעה: הבן היקר הזה... לא, חברות יקרות. אני ככה נחרדתי כשקראתי את הפסוקים, אבל כך צריך לקרוא אותם: "הֲבֵן יַקִּיר לִי אֶפְרַיִם?! אִם יֶלֶד שַׁעֲשֻׁעִים?!" השייגעץ הזה?! התכשיט הזה?! שפנה לי עורף? שעבד עבודה זרה? הא?! ה-ה' הנפתחת היא ה' התמיהה סימן השאלה! איך החזנים ובעלי התפילה אצלנו מסלסלים: "הבן יקיר לי אפרים", ואנחנו לא שמים לב שיש פה ביטוי בסימן שאלה?! האומנם אתה בן יקיר, אחרי כל מה שהכעסת אותי תמרורים? אחרי כל מה שפנית לי עורף?
האם הוא בן יקיר או לא בן יקיר? הוא בן יקיר! "הֲבֵן יַקִּיר לִי אֶפְרַיִם" – בתמיה, אבל יש תימה שחייבת להתקיים. אבל כדי שהתימה תתקיים, משהו מסתתר בחובו, משהו כלומר: שהתימה תהפוך מסימן שאלה לסימן קריאה! ומי שיש לו כישרון צריך לקרוא את הפסוקים האלה בו-זמנית עם סימן השאלה ועם סימן הקריאה גם יחד.
ומה נודע בפסוק הקודם? "שָׁמוֹעַ שָׁמַעְתִּי אֶפְרַיִם מִתְנוֹדֵד: יִסַּרְתַּנִי וָאִוָּסֵר כְּעֵגֶל לֹא לֻמָּד. הֲשִׁיבֵנִי וְאָשׁוּבָה, כִּי אַתָּה ה' אֱלֹהָי. כִּי אַחֲרֵי שׁוּבִי נִחַמְתִּי, וְאַחֲרֵי הִוָּדְעִי סָפַקְתִּי עַל יָרֵךְ, בֹּשְׁתִּי וְגַם נִכְלַמְתִּי, כִּי נָשָׂאתִי חֶרְפַּת נְעוּרָי".
"אני מתבייש", אומר אפרים. "אני מתבייש, ריבונו של עולם, על שפניתי לך עורף. על שסטיתי מדרכך. אנא, האין תשובה בעולמך?" "כִּי אַחֲרֵי שׁוּבִי נִחַמְתִּי". אגב, פסוק עמוק מאוד, שהרמב"ם לומד ממנו, על פי הגמרא: קודם כל שבים על העתיד, הולכים מחדש, אחר כך עושים חשבון על העבר: "כִּי אַחֲרֵי שׁוּבִי – נִחַמְתִּי". מקבל עליו לעתיד, ואחר כך מתחרט על השאר.

חלק ג': 
"נקבה תסובב גבר" והמהפכה האמונית
תשובת אפרים והתעוררות הרחמים העליונים
בדברו של אפרים הוא אומר לריבונו של עולם: "אני לא מרגיש טוב. אני רוצה לחזור הביתה, לא יודע איך. עגל לא לומד, השיבני ואשובה. אני מבקש ממך: השיבני!" לכאורה זו לא תשובה שלמה, אבל הרצון הוא תשובה.
או אז מתעוררים רחמים עליונים. אומר הכתוב: "הֲבֵן יַקִּיר לִי אֶפְרַיִם, אִם יֶלֶד שַׁעֲשֻׁעִים? כל כך הרבה צער גורמת לי הגורה הזאת, ובכל זאת מה לעשות? אתה ילד שלי. כִּי מִדֵּי דַבְרִי בוֹ זָכֹר אֶזְכֶּרֶנּוּ עוֹד, עַל כֵּן הָמוּ מֵעַי לוֹ, רַחֵם אֲרַחֲמֶנּוּ נְאֻם ה'".
נמצא, שבעצם רצונו של אפרים, שהוא בן בנה של רחל, אבל שפנה עורף, שהלך, שסטה, מלכות אפרים הסוררה או עולה, שסרחה, הבן הזה, ברגע שהוא משמיע צליל של הרהור תשובה, "השיבני ואשובה", מיד רחמים עליונים מתעוררים, וה"הבן יקיר לי" בסימן שאלה, הופך ל"הבן יקיר לי" בסימן קריאה. מה אפשר לעשות? שננטוש אותו, את הילד היקר הזה? "הוא בן שלי", אומר הקדוש ברוך הוא, "המו מעיי לו, רחם ארחמנו נאום ה'".
הנה לכם שוב בפסקה השנייה הדגש על כך שהמהלך של הרחמים המתעוררים, להחזיר, להכניס את הילד הביתה, הרי לא נעזוב אותו בחוץ, כשרוח סערה... לא נעזוב אותו בחוץ לאחר שהוא דופק על הדלת ואומר: "השיבני ואשובה כי אתה ה' אלוקיי"!
הציבי לך ציונים, שימי לך תמרורים
והמהלך הזה, של היחס בין ההתעוררות מלמטה להתעוררות מלמעלה, בא לידי מיצוי קוטבי בשורות האחרונות, על קצה המזלג: "הַצִּיבִי לָךְ צִיֻּנִים" – יש פה שלוש הצעות, כל אחת בפני עצמה, ושלושתן מצטרפות לאותו הלייב, לאותה נקודת מרכז: "הַצִּיבִי לָךְ צִיֻּנִים, שִׂמִי לָךְ תַּמְרוּרִים, שִׁיתִי לִבֵּךְ לַמְסִלָּה דֶּרֶךְ הָלָכְתְּ, שׁוּבִי בְּתוּלַת יִשְׂרָאֵל, שׁוּבִי אֶל עָרַיִךְ אֵלֶּה".
אומר ריבונו של עולם לכנסת ישראל: את בגולה, לאחר שהוגלית מפני חטאינו וגלינו מארצנו, ונתרחקת מעל אדמתנו, נתפזרת בכל פינה ובכל פאה, מקצה השמיים ועד קצה השמיים. אבל "הציבי לך ציונים"! מה זה ציונים? חכמים למדו מהפסוק הזה, "הציבי לך ציונים", הלכות גדולות: כשיהודי בונה את ביתו, משאיר אמה על אמה זכר לחורבן.
ודרך אגב, אני לא מציע לאף אחד לחפש היתרים בעניין הזה. כל בית יהודי נאמן צריך שיהיה בו אמה על אמה לא מסוידת, יש פוסקים שאינם מציעים... אם אתם רוצים, מחפשים היתרים – צריך שאדם ייכנס לביתו ויראה אמה על אמה. שאפשר לעטר אותה בפסוק, כך אני כתבתי וחצבתי בתוך הקיר בבית שלי את הפסוק הזה: "אם אשכחך ירושלם תשכח ימיני", בתוך האבן. "הציבי לך ציונים" – ציונים במזרח של הבית, בתפילה, ציונים של הכוס שמפזרים בחתונה – "הציבי לך ציונים".
אבל הפסוק הולך עוד טיפה הלאה: "שִׂמִי לָךְ תַּמְרוּרִים"! מה זה תמרורים? הנה כבר המילה המודרנית "תמרורים", יש כמובן נקודה – בקיצור: שלטים! שלטים! מאיר עיניים! "שימי לך תמרורים" – הדרך לארץ ישראל! תתארו לעצמכם שבפולין, או ברומניה, היו קמים כותבים את הדברים האלה: יש שלטים מאיר... כאן הדרך לבוקרשט, כאן הדרך לפריז, כאן הדרך לרומא, כאן הדרך למדריד, כאן הדרך ללבוב, כאן הדרך למוסקבה – שלט בסיביר: חץ – לארץ ישראל! בפריז: חץ – לארץ ישראל! זה כל כך קרוב, כן? "שימי לך תמרורים"!
אלה המילים שהפסוק נקרא, המילים שהפסוק נקרא מקודם: "נהי בכי תמרורים", מלמד שהבכי הוא בכי של סימני דרך, בכי תמרורים! הנה הקשר בין השניים, הבכי הפונקציונלי שדיברנו עליו. והנה השלב השני: "שימי לך תמרורים" – אל תסתפקי בציונים, תמרורים! ציון – ריבוע. תמרור – חץ!
"שִׁיתִי לִבֵּךְ לַמְסִלָּה דֶּרֶךְ הָלָכְתְּ" – תתחילי לשרטט את המפות! את מפות הדרכים, את מפות ההתיישבות – ולא מפות ההתנתקות חלילה! מפות! ששירי לביך הלכת! ולבסוף, לאחר הציונים והתמרורים והשיתי לבך למסילה: "שׁוּבִי בְּתוּלַת יִשְׂרָאֵל, שׁוּבִי אֶל עָרַיִךְ אֵלֶּה"! תחזרי הביתה, עזבי את השדמות! כבר מאוחר!
ריבונו של עולם קורא ביד נביאו ירמיהו לחזור הביתה לארץ ישראל! "שובי בתולת ישראל"! מה את חושבת, שמנו ציונים רק בשביל שיישארו ציונים? תמרורים רק בשביל לתפארת המליצה?  מפות שורטטו רק בשביל שיהיו באלבום או באטלס? שובי! ביצועים אני רוצה לראות! "שׁוּבִי בְּתוּלַת יִשְׂרָאֵל, שׁוּבִי אֶל עָרַיִךְ אֵלֶּה" – לבית אל, ולביתר, לגוש עציון, לחברון... ואתם יודעים מה? גם לתל אביב ולפתח תקווה, הרי זו ארץ ישראל! גם לרחובות ולגדרה, גם זו ארץ ישראל! "שׁוּבִי בְּתוּלַת יִשְׂרָאֵל, שׁוּבִי אֶל עָרַיִךְ אֵלֶּה"!


נקבה תסובב גבר: המהפכה האמונית-פמיניסטית
וכאן בא הפסוק המדהים: "עַד מָתַי תִּתְחַמָּקִין הַבַּת הַשּׁוֹבֵבָה?" למה את מתחמקת, שואל ירמיהו? מה קרה שהרגליים שלך כל כך כבדות? מה קרה? פתאום סלדת? "עַד מָתַי תִּתְחַמָּקִין"? מה את מתחמקת, הבת השובבה? מי היא הבת השובבה? כמובן,  כנסת ישראל. למה היא מתחמקת? אפשר לתת נימוקים הגיוניים: היא מתחמקת מפני שהיא טובעת בגלות, מפני שהיא מתעצלת, כמו שאמרו בציורים בשיר השירים: "פשטתי את כותנתי, איככה אלבשנה? רחצתי את רגליי, איככה אטנפם?" פינוק...
למה היא מתחמקת? זאת שאלה מכרעת בפסוק הזה, חברים, חברות יקרות. זה לא רק מסיבות אלה של עצלות ושל פינוק, "פשטתי את כותנתי איככה אלבשנה, רחצתי את רגליי איככה אטנפם", פינוק... יש לה סיבות דתיות להתחמק! יש לה סיבות תיאולוגיות, פילוסופיות-קיומיות למה היא מתחמקת! אתם יודעים למה היא מתחמקת? אני אנסח את הדברים האלה מתוך פשוטו של מקרא, וזה הסיום של הפסוק: "עַד מָתַי תִּתְחַמָּקִין הַבַּת הַשּׁוֹבֵבָה? כִּי בָרָא ה' חָדָשָׁה בָּאָרֶץ: נְקֵבָה תְּסוֹבֵב גָּבֶר"!
קודם כול התבוננו, מה המשל? זה מופיע בפירוש רש"י, הרד"ק, ואחרים. אם כתוב שהקדוש ברוך הוא אומר שהוא ברא שם חדשה בארץ, משמע שהיא עדיין אוחזת בדרך הישנה! מהי הדרך הישנה? אומרת: "ריבונו של עולם, אתה גירשת אותי. אתה לא רצית בי, נכון? כי מריתי בך. אז מה אתה מצפה ממני? שאני אחזור הביתה בכוחות עצמי? שאני אחרי שגירשת אותי, אבוא ואדפוק על הדלת ואומר: 'תכניס אותי הביתה'? מי שגירש – צריך להחזיר! וזה יפה כך שאני אהיה חוצפנית כזאת? שאני אהיה נועזת כזאת, פמיניסטית כזאת, ואבוא ואומר לך: 'אולי תייקח אותי בחזרה'? לא יכולה! אתה גירשת, אתה תשיב! כדת וכדין! ניחא חזרה אליני – בעל האבדה מחזיר את אבדתו! כך גם לוגיקת העולם: שאיש מסובב את האישה. והגבר הוא זה ש עושה את הצעד המקדים. מה פתאום שאני, במיוחד בעל העזות הזה שגירשת אותי...?"
כך אומר הרד"ק: מהי החדשה? "נקבה תסובב גבר" – שדרך העולם שהאיש מחזר ומסובב אחרי האישה, שכן אמרו חז"ל: "בעל האבדה מחזר על אבדתו". "אבל אז, לעתיד לבוא, 'נקבה תסובב גבר' – בחישה, כלומר שישובו בני ישראל אל ה' אלוקיהם ויגאל אותם, ואחר כך ישובו בני ישראל ובקשו את ה' אלוקיהם ואת דוד מלכם".
אומר ריבונו של עולם לפי ירמיהו הנביא לכנסת ישראל: יש לי חדשות בשבילך! יש פה מהפכה פמיניסטית! מהפכה המתחוללת בעולם! עכשיו – לא הגבר יקח את האישה, האישה תסובב את הגבר! "ברא ה' חדשה בארץ: נקבה תסובב גבר"!
קודם כול, הנמשל: הקדוש ברוך הוא אומר לכנסת ישראל: "למה גירשתי אותך? בגלל שפנית לי עורף, בגלל שבגדת בי, ובגלל שזנחת את הארץ! אני נורא רוצה שתחזרי הביתה. אבל את צריכה לגרום לי שאת רוצה לחזור הביתה! שאת רוצה לשוב אליי, שאת רוצה לשוב לארץ ישראל! תגלי את תשוקתך! תגלי שאכפת לך! שאת רוצה – את תבואי! אני רוצה לראות את ההתעוררות מצידך! 'הציבי לך ציונים, שימי לך תמרורים, שיתי לבך למסילה, שובי בתולת ישראל, שובי אל עריך אלה'! אני יודע שיש כאלה שאינם רוצים... או-ווא, כמה שחרדים אלה למדו אותך שאינם רוצים! 'יש שלוש שבועות! חס וחלילה לא לעלות בחומות! והקדוש ברוך הוא גירש אותנו, ומי שיעז לעלות ומי שיעז להתעורר לארץ ישראל – הרי הוא כופר בעיקר!' כך אומרים הסאטמרים. איך רבי יואל זכר צדיק לברכה היה מתקומם כנגד זה! מה את אומרת? חלילה! אני אתעורר? הרי הקדוש ברוך הוא גירש אותנו, אנחנו נשב בבושה ובחרפה עד שתתפוס אותנו בציצית ראשנו ותגאל אותנו!
אין פסוקים בכל התנ"ך אנטי-חרדיים במובן תפיסת החרדיות, כמו הפסוקים האלה בספר ירמיהו ! ירמיהו אומר: 'מה לעשות? ציוני דתי... בואו ללמוד מתנ"ך! הציונים הדתיים אולי, אולי, אולי מתחילים לשמוע, ורובם עדיין לא – מה שׁאומר ירמיהו: 'ברא ה' חדשה בארץ: נקבה תסובב גבר'! ריבונו של עולם אומר: 'אתה לא רוצה שאני אתעורר תחילה – תגלה שאתה רוצה! כשתתחיל להתאמץ: 'רצו עבדיך את אבניה ואת עפרה יחוננו'! אני רואה שאתם רוצים – אז גאולתכם מובטחת! אני שומע את קול בכייתה של רחל ואומר: 'יש שכר לפעולתך', אני שומע את אפרים מתנודד ואומר 'השיבני ואשובה' ורחמיי הומים עליו, אני שומע אותך מתחילה ללכת ולהתיישב ולעלות פעם נוספת ולהציב ציונים ולדבוק בארץ, לאחוז אפילו כלפי העזות והקשיים מגוש קטיף – אם את מתעוררת – גם אני אתעורר בחסדי השם, ואשפיע עליכם חסדכם, חסדיי!'"
סיכום והקדשה לנשות הכנס
חברות יקרות, 'תפוחי זהב במשכיות כסף' – דבר דבור על אופניו. אומר הרמב"ם: הנמשל הוא תפוחי זהב, אז המשל צריך להיות משכיות כסף, המשל נהיה יפה. הנמשל שלנו: כנסת ישראל וריבונו של עולם. מה המשל? אתן יודעות מה המשל? המשל – אתן! כל הבנות היקרות שיושבות כאן הן המשל לנמשל!
הוי אומר: ההתעוררות הזאת של נשים לדרוש את השם, לסבול, להיות שותפות, ודעו לכן גם בהתיישבות – בעיקר זה הנשים! הגברים – נחמדים, הנשים העיקר! ההתעוררות הזאת, המסירות לארץ ישראל, המסירות לתורה, שמתגלות... כל ההתעוררויות האלה שמתגלות מלמטה על ידי נשים – הן הן האות! ואנחנו אומרים לריבונו של עולם: 'ראה איזה משל יפה! עכשיו, תקיים בטובך ובחסדך את הנמשל: השיבנו ה' אליך ונשובה, חדש ימינו כקדם! השיבנו ונשובה אל הארץ הטובה!'"
                                                                                  תמלול: רפי קפלן

